text: লাক আতোয়াঁ মন্টেনিয়ে (১৮ আগস্ট ১৯৩২-বর্তমান) একজন ফ্রেঞ্চ ভাইরাসবিদ ছিলেন। হিউম্যানইমিউনো ডেফিসিয়েন্সি ভাইরাস (এইচআইভি) আবিষ্কারের জন্য তিনি ফ্রাসোয়াঁ বারে-সিনুসি এবং হ্যারাল্ড জুর হাউসেনের সঙ্গে ২০০৮ সালে যৌথভাবে চিকিৎসাবিজ্ঞানে নোবেল পুরস্কার লাভ করেন। তিনি প্যারিসের পাস্তুর ইনস্টিটিউটে গবেষক হিসেবে কর্মরত ছিলেন। এছাড়াও তিনি চীনের সাংহাইয়ের জিয়াও টং বিশ্ববিদ্যালয়ের পূর্ণকালীন অধ্যাপক ছিলেন।
  
  এইচআইভি আবিষ্কারের ইতিহাস
  
  ১৯৮২ সালে প্যারিসের হোপিটাল বিশে (Hôpital Bichat) হাসপাতালের চিকিৎসক উইলি রোজেনবাম মন্টেনিয়েকে নতুন একটি রোগ বা সিন্ড্রোম সৃষ্টির কারণ নির্ণয়ে সাহায্য করতে বলেন। বৈজ্ঞানিক সভায় রোজেনবাম বলেন, বিশেষ এক ধরনের রিট্রোভাইরাস এর জন্য দায়ী। মন্টেনিয়ে ও পাস্তুর ইনস্টিটিউটে তার সহকর্মী ফ্রাসোয়াঁ বারে সিনুসি ও জঁ ক্লড শেরম্যান রিট্রোভাইরাসের কার্যপ্রণালি নিয়ে অত্যন্ত অভিজ্ঞ ছিলেন।  রোজেনবামের এইডস রোগীদের কাছ থেকে নমুনা সংগ্রহ করে মন্টেনিয়ে ও তার দলের মানুষ পরীক্ষা করেন। তারা একে লিম্ফাডেনোপ্যাথি অ্যাসোসিয়েটেড ভাইরাস বা এলএভি নাম দেন। ১৯৮৩ সালের ২০ মে সায়েন্স পত্রিকায় তারা গবেষণার ফলাফল প্রকাশ করেন। 
  
  রবার্ট গ্যালোর নেতৃত্বাধীন একটি দল সায়েন্স পত্রিকার একটি সংখ্যায় এটি নিশ্চিত করে। তিনি প্রমাণ উপস্থাপনপূর্বক বলেন, এটিই এইডস। গ্যালো এর নাম দেন হিউম্যান টি লিম্ফোট্রপিক ভাইরাস টাইপ থ্রি।  মন্টেনিয়ে নাকি গ্যালোর দল প্রথম এইচআইভি আবিষ্কার করে এটি নিয়ে দীর্ঘদিন বিতর্ক ছিল।
  
  ১৯৯০ সালে জাতীয় স্বাস্থ্য ইনস্টিটিউটের বৈজ্ঞানিক সাধুতা দপ্তর পাস্তুর ইনস্টিটিউট ও টিউমার কোষ জীববিজ্ঞান বিজ্ঞানাগারে সংগৃহীত নমুনা পরীক্ষা করে বিষয়টি মীমাংসা করার সিদ্ধান্ত গ্রহণ করে। নমুনাগুলো ১৯৮৩ থেকে ১৯৮৫ সালের মধ্যে সংগৃহীত হয়। শেং ইয়াং চ্যাংয়ের নেতৃত্বে গবেষণা দল ১৯৯৩ সালে সায়েন্স পত্রিকায় অভিমত প্রকাশ করে - মন্টেনিয়ের বিজ্ঞানাগার হতেই গ্যালো নমুনা সংগ্রহ করেন।
  
  আজ প্রায় সর্বসম্মতভাবে  ধারণা করা হয়, মন্টেনিয়ে  ও তার দল এইচআইভি আবিষ্কার করেন।  তবে গ্যালোর বৈজ্ঞানিক দলই সর্বপ্রথম অনুধাবন করে, এইচআইভি ভাইরাস এইডস সৃষ্টি করে ।
  
  এইচআইভি কে আবিষ্কার করেন, সেটা নিয়ে বিতর্ক রয়েই যায়। ১৯৮৭ সালে ফ্রেঞ্চ ও মার্কিন সরকার এ নিয়ে বিবাদ নিরসনের চেষ্টা করে। তারা গ্যালো ও মন্টেনিয়ে-কে এইচআইভির সহ-আবিষ্কারক হিসেবে স্বীকৃতি প্রদান করে।
  
  ফ্রেঞ্চ রাষ্ট্রপতি ফ্রাসোয়াঁ মিতেরাঁ ও মার্কিন রাষ্ট্রপতি রোনাল্ড রিগ্যান এ সম্পর্কে বিবাদ নিরসনের উদ্দেশ্যে পরস্পরের সাথে দেখা করেন। ১৯৮৬ সালে ফ্রেঞ্চ ও মার্কিন নাম এলএভি ও এইচএলভি-২ বর্জন করা হয় এবং এইচআইভি (হিউম্যান ইমিউনোডেফিসিয়েন্সি ভাইরাস) নামটি প্রবর্তন করা হয়।
  
  করোনাভাইরাস মহামারি
  
  লাক মন্টেনিয়ে দাবি করেন, করোনাভাইরাসের উৎপত্তি কোনো একটি বিজ্ঞানাগারে হয়েছে। তার মতে, এইচআইভি-এইডস প্রতিরোধী টিকা আবিষ্কার করতে গিয়েই কোভিড-১৯ সৃষ্টি করা হয়। যুক্তরাষ্ট্র ভাইরাসের উৎপত্তি কোনো বিজ্ঞানাগারে ঘটেছে কিনা, এ নিয়ে তদন্ত করার সময় তিনি এ অভিযোগ উত্থাপন করেন। মন্টেনিয়ে বলেন, এইচআইভি ও ম্যালেরিয়ার জীবাণুর জিনোমে যে সকল পদার্থের উপস্থিতি পরিলক্ষিত হয়, করোনাভাইরাসের জিনোমেও এরকম পদার্থ বিদ্যমান।  ফ্রেঞ্চ সরকারকে করোনাভাইরাস নিয়ে উপদেশ দেওয়া বৈজ্ঞানিক উপদেষ্টা পরিষদের প্রধান এবং রোগ প্রতিরোধবিজ্ঞানী জঁ ফ্রাসোয়াঁ ডেলবাসি বলেন, এটি এক ধরনের ষড়যন্ত্রমূলক তত্ত্ব, বিজ্ঞানের সাথে যার কোনো সম্পর্ক নেই। দি ওয়্যার ম্যাগাজিনে প্রকাশিত এক প্রবন্ধে আলোচনা করা হয়েছে, বিজ্ঞানীরা কিভাবে মন্টেনিয়ের যুক্তি খণ্ডন করেছেন।
  
  তথ্যসূত্র
  
  বহিঃসংযোগ
  
  The discovery of the AIDS virus in 1983 – Official position of the Pasteur Institute.
    including the Nobel lecture 7 December 2008 25 Years after HIV Discovery: Prospects for Cure and Vaccine
  PROFILE: Luc Montagnier, Francoise Barre-Sinoussi – AIDS pioneers
  Luc Montagnier Foundation
  
  বিষয়শ্রেণী:১৯৩২-এ জন্ম
  বিষয়শ্রেণী:জীবিত ব্যক্তি
  বিষয়শ্রেণী:ফরাসি জীববিজ্ঞানী
  বিষয়শ্রেণী:ফরাসি নোবেল বিজয়ী
  বিষয়শ্রেণী:চিকিৎসাবিজ্ঞানে নোবেল পুরস্কার বিজয়ী
  বিষয়শ্রেণী:এইচআইভি/এইডস গবেষক
  বিষয়শ্রেণী:ফরাসি স্বাস্থ্যকর্মী
title: লাক মন্টেনিয়ে